מרכז סליקה בנקאי

מרכז סליקה בנקאי בע"מ (מס"ב) מפעילה את התשתית הלאומית להעברות תשלומים במשק הישראלי. מס"ב מפעילה מערכת תשלומים מבוקרת (על פי חוק מערכות תשלומים תשס"ח-2008) להעברת כספים אלקטרונית ומספקת שירותים לכלל הבנקים וללקוחותיהם.

נפח הפעילות במס"ב וייחודיות השירותים הופכים אותה לציר מרכזי בפעילות הפיננסית בישראל. בשנת 2019 החלה מס"ב בהפעלת תשתית התשלומים המידיים המאפשרת העברות תשלומים מחשבון לחשבון ומאפליקציה לאפליקציה באופן מיידי.

בזכות הידע והניסיון הרב בתחום התשלומים, מס"ב מספקת מגוון פתרונות הנותנים מענה לצורכי הבנקים ולצורכי לקוחות עסקיים קטנים, בינוניים ותאגידי ענק.

תהליכי התשלום והגבייה ממוכנים, מבוקרים ומאובטחים.

תחומי פעילות 
 העברה ממוכנת של תשלומים מחשבון לחשבון, כגון תשלומי משכורות, ספקים, ופנסיה. התשלומים מועברים מחשבון הבנק של הארגון ישירות לחשבונות הבנק של העובדים או הספקים.
 תשתית להעברת תשלומים מידיים מחשבון לחשבון ומאפליקציית תשלומים לאפליקציה אחרת. התשלומים המועברים מוצגים ללקוחות היעד וזמינים להם באופן מיידי וסופי.
 גביית חיובים על פי הרשאה מחשבונות הבנק של לקוחות הקצה לחשבון הבנק של הארגון (כגון: חשמל, ארנונה, שכר לימוד וכו').
 העברת מידע על תשלומים, גישה למאגרי מידע (כגון: חיסכון לכל ילד, רשות האוכלוסין במשרד הפנים ועוד).

היסטוריה 
החברה פועלת משנת 1982 והיא תאגיד בנקאי בבעלות הבנקים לאומי, פועלים, דיסקונט, מזרחי-טפחות והבינלאומי. מנכ"ל החברה הראשון ובמשך יותר משלושים שנה היה גדעון מילויצקי. החל משנת 2014 ועד שנת 2021 ניהל את החברה משה וולף, והחל משנת 2021 מנכ"לית החברה היא אודליה משה אוסטרובסקי.

ראו גם 
 מערכת זה"ב

קישורים חיצוניים
 
 
 דירקטוריון מס"ב בחר באודליה משה אוסטרובסקי לכהן בתפקיד מנכ"לית החברה

הערות שוליים

בנקאות בישראל
חברות שירותי מחשוב ישראליות
סליקה
ישראל: חברות שהוקמו ב-1982